|  |  |
| --- | --- |
|  | **Rēzeknes novada pašvaldība tiskādu pamatskola**  Reģ.Nr. [40900003659](https://iestades.lursoft.lv/tiskadu-pamatskola/40900003659)  Parka iela 4, Vecružina, Silmalas pagasts,  Rēzeknes novads, LV-4636,  Tel. 64646124,  e–pasts: [tiskadi@saskarsme.lv](mailto:tiskadi@saskarsme.lv)  Informācija internetā: <http://www.tiskadu-skola.lv>  Informācija internetā: <http://www.rezeknesnovads.lv> |

APSTIPRINU

Tiskādu pamatskolas direktore

O. Miseviča

2024.gada 30. augustā

IEKŠĒJIE NOTEIKUMI

**Skolēnu mācību sasnieguma vērtēšanas kārtība**

Izdoti saskaņā ar Vispārējās izglītības likuma 10. panta trešās daļas 2. punktu, Ministru kabineta 27.11.2018. noteikumu Nr. 747 „Noteikumi par valsts pamatizglītības standartu un pamatizglītības programmu paraugiem″ 15. punktu un 11. pielikuma 19. punktu,

izglītības iestādes nolikuma 16. punktu.

**I. Vispārīgie jautājumi**

1. Skolēnu mācību sasniegumu vērtēšanas kārtība (turpmāk – vērtēšanas kārtība) Tiskādu pamatskolā (turpmāk – skolā) nosaka, kā tiek īstenota summatīvā, diagnosticējošā un formatīvā vērtēšana un skolas dokumentos atspoguļoti skolēnu mācīšanās rezultāti.
2. Vērtēšanas kārtība nosaka vienotus skolēnu mācīšanās vērtēšanas pamatprincipus skolā un veicina par tiem skolēnu un pedagogu izpratni.
3. Ar vērtēšanas kārtību klašu audzinātāji iepazīstina skolēnus katra mācību gada sākumā. Skolēns skolas sagatavotā veidlapā ar parakstu apliecina, ka ir iepazinies ar vērtēšanas kārtību.
4. Skola nepilngadīgā skolēna likumiskos pārstāvjus (turpmāk – vecākus) ar vērtēšanas kārtību iepazīstina katra mācību gada sākumā, elektroniski nosūtot to skolvadības sistēmā (turpmāk – E-klasē). Vērtēšanas kārtība pieejama arī skolas mājas lapā.

**II. Mācību snieguma vērtēšanas plānošana**

1. Skola plāno un īsteno valsts pamatizglītības standartā noteiktos mācību snieguma vērtēšanas veidus:

5.1. formatīvā vērtēšana, kas ir ikdienas mācību procesa sastāvdaļa un nodrošina skolēnam un pedagogam atgriezenisko saiti par skolēna tā brīža sniegumu pret plānotajiem sasniedzamajiem rezultātiem;

5.2. diagnosticējošā vērtēšana, lai noteiktu skolēna mācīšanās vajadzības un sniegtu skolēnam papildu atbalstu, plānotu un uzlabotu mācīšanu;

5.3. summatīvā vērtēšana, ko organizē mācīšanās posma nobeigumā (piemēram, temata, mācību gada, izglītības pakāpes noslēgumā), lai novērtētu un dokumentētu skolēna mācīšanās rezultātu.

6. Mācību gada sākumā mācību priekšmeta pedagogs vai pedagogi, sadarbojoties mācību priekšmetu vai mācību jomas grupās, izstrādā summatīvo vērtēšanas darbu plānu atbilstoši mācību priekšmeta satura specifikai, fiksējot to kopējā skolas plānošanas dokumentā.

7. Līdz 15. septembrim skolēniem un vecākiem klašu audzinātāji E-klasē nosūta visu mācību priekšmetu vērtēšanas plānu, kas ietver summatīvās vērtēšanas darbu skaitu, tematu.

8. Katra mācību gada sākumā mācību priekšmeta pedagogs iepazīstina skolēnus ar attiecīgā mācību priekšmeta vērtēšanas plānu, kas ietver summatīvās vērtēšanas darbu skaitu un mācību gada un mācību priekšmeta vērtējumu iegūšanas nosacījumus.

8.1. Vērtējumu mācību priekšmetā var iegūt, ja iegūti vērtējumi visos plānotajos summatīvās vērtēšanas darbos.

8.2. Vērtējumu mācību priekšmetā iegūst, aprēķinot temata nobeiguma pārbaudes darbu vidējo vērtējumu. Ja vidējais vērtējums aiz komata ir vismaz 0,5, tad vērtējumu noapaļo ar uzviju.

9. Summatīvo vērtējumu skaits mācību priekšmetā nav mazāks par tematu skaitu mācību priekšmetā. Nepieciešamības gadījumā pedagogs tematus var apvienot vai sadalīt.

10. Skolēnam dienā tiek plānoti ne vairāk kā divi temata summatīvi vērtēšanas darbi. Darbu norises laiku pedagogs fiksē E-klases pārbaudes darbu plānotājā mācību gada sākumā, koriģē (ja nepieciešams) ne vēlāk kā nedēļu pirms darba norises, atzīmējot to plānotājā un informējot skolēnus.

1. Pirms katra temata nobeiguma vērtēšanas darba mācību priekšmeta pedagogs informē skolēnu par plānoto sasniedzamo rezultātu un vērtēšanas kritērijiem.
2. Mācību priekšmeta pedagogs pielāgo mācību snieguma vērtēšanu skolēnu dažādajām mācīšanās vajadzībām, piemēram, laika dalījumam un ilgumam, videi, skolēna snieguma demonstrēšanas veidam, piekļuvei vērtēšanas darbam.

**III. Mācību snieguma vērtējumu atspoguļošana un vērtēšanas organizēšana**

1. Vērtējums atspoguļo skolēna sniegumu vērtēšanas brīdī attiecībā pret konkrētiem sasniedzamajiem rezultātiem (zināšanas, izpratne, prasmes mācību jomā, caurviju prasmes), ikviena skolēna sniegumam piemērojot līdzvērtīgus nosacījumus un vienādus kritērijus.
2. Formatīvie vērtējumi par būtiskiem skolēniem sasniedzamajiem rezultātiem katra temata ietvaros tiek fiksēti E-klasē. Tos pedagogi izmanto, plānojot mācīšanu, savukārt skolēni, plānojot savu mācīšanos. Formatīvie vērtējumi neietekmē vērtējumu mācību gada beigās.
3. Pedagoga noteiktie temata nobeiguma vērtēšanas darbi ir obligāti, izņemot vērtēšanas kārtības 25. punktā noteikto gadījumu. Ja skolēns nepiedalās temata nobeiguma darbā, pedagogs E-klasē fiksē gan skolēna mācību priekšmeta stundas kavējumu („n”), gan obligāti veicamā temata nobeiguma darba neizpildi („nv”).
4. Skolēnu saņemtos formatīvos vērtējumus atspoguļo procentos.
5. Summatīvajā vērtēšanā 1.–3. klasēs vērtējumu izsaka apguves līmeņos: sācis apgūt (E-klasē apzīmē ar burtu “S”), turpina apgūt (E-klasē apzīmē ar burtu “T”), apguvis (E-klasē apzīmē ar burtu “A”), apguvis padziļināti (E-klasē apzīmē ar burtu “P”), izmantojot vienotas vērtēšanas kritēriju grupas (skat. 1. pielikumu).
6. Summatīvajā vērtēšanā 4.–12. klasēs vērtējumu izsaka ballēs (10 – "izcili", 9 – "teicami", 8 – "ļoti labi", 7 – "labi", 6 – "gandrīz labi", 5 – "viduvēji", 4 – "gandrīz viduvēji", 3 – "vāji", 2 – "ļoti vāji", 1 – "ļoti, ļoti vāji"), izmantojot vienotas vērtēšanas kritēriju grupas (skat. 2. pielikumu).
7. Pedagogs jebkurā temata nobeiguma vērtēšanas darbā nodrošina skolēnam iespēju demonstrēt sniegumu visos apguves līmeņos 1.–3. klasēs un atbilstoši jebkuram vērtējumam 10 ballu skalā   
   4. –12. klasēs.
8. Apzīmējumu „nv” (nav vērtējuma) mācību snieguma vērtēšanā pedagogs lieto, ja skolēns:

21.1. nav piedalījies mācību stundā, kurā tika kārtots pedagoga noteiktais obligātais temata nobeiguma darbs, kurš skolēnam bija jāizpilda (apzīmējums – “n/nv”);

21.2. noteiktajā laikā nav iesniedzis temata nobeiguma darbu;

21.3. temata nobeiguma darbu nav veicis patstāvīgi, piemēram, ir iesniedzis cita autora darbu vai tā daļu (plaģiātu);

21.4. temata nobeiguma darbā ir izmantojis cilvēka cieņu aizskarošu saturu vai izteikumus.

1. Ja skolēns summatīvajā pārbaudes darbā nav ieguvis vērtējumu, pedagogs nosaka darba veikšanas termiņu divu nedēļu laikā kopš temata nobeiguma darba norises vai skolēna atgriešanās skolā.
2. Ja skolēns attaisnojošu iemeslu dēļ ir kavējis vairākus temata nobeiguma pārbaudes darbus priekšmetā, pedagogs, saskaņojot ar skolas direktora vietnieku, var veidot kombinētu pārbaudes darbu par vairākiem tematiem.
3. Ja līdz mācību gada noslēgumam nav iegūts vērtējums kādā no mācību priekšmeta temata nobeiguma pārbaudes darbiem, skolēns nesaņem vērtējumu gadā.
4. Pedagogs var izmantot iegūtos mācīšanās pierādījumus un atbrīvot skolēnu no temata nobeiguma darba vai darba daļas izpildes sakarā ar skolēna piedalīšanos ārpusskolas pasākumos, kas saistīti ar konkrēto mācību priekšmetu un atspoguļo pierādījumus par mācību priekšmetā paredzēto sasniedzamo rezultātu apguvi.

**IV. Mācību snieguma vērtējumu paziņošana**

1. Ierakstus par mācību stundu un mājas darbu E-klases žurnālā pedagogi veic par katru dienu līdz plkst. 17.00, skolēnu saņemtos formatīvos vērtējumus fiksē ne vēlāk kā triju darba dienu laikā, bet summatīvos vērtējumus – ne vēlāk kā septiņas darba dienas pēc summatīvā vērtēšanas darba iesniegšanas.
2. Mācību priekšmeta pārbaudes darbi tiek analizēti un saglabāti pie pedagoga līdz mācību gada beigām. Pēc izglītojamā vai likumisko pārstāvju lūguma pedagogs nodrošina viņam iespēju iepazīties ar izvērtēto mācību satura temata nobeiguma pārbaudes darbu, tā vērtēšanas kritērijiem un iegūto rezultātu. Radošos darbus, kas veikti, izmantojot izglītojamā materiālus, mācību gada beigās izsniedz izglītojamajam.
3. Klases audzinātājs sadarbībā ar mācību priekšmeta pedagogiem veic izglītojamo mācību sasniegumu monitoringu un iniciē preventīvas atbalsta darbības, kā arī problēmsituāciju gadījumā informē direktora vietnieku, atbalsta personālu un vecākus.

**V. Mācību snieguma vērtējumu pārskatīšana**

1. Ja radušās nesaskaņas par skolēna vērtējumu mācību priekšmetā temata noslēgumā, pēc vecāku vai pilngadīga skolēna rakstiska pieprasījuma skolas direktors pieņem lēmumu par vērtējuma apstiprināšanu vai pārskatīšanu.
2. Ja mācību gada noslēgumā skolēns vēlas uzlabot vērtējumu mācību priekšmetā, pedagogs piedāvā kombinētu summatīvu pārbaudes darbu. Gadījumos, kad skolēns kombinētajā nobeiguma vērtēšanas darbā ir ieguvis zemāku vērtējumu, tiek atstāts iepriekš saņemtais mācību gada vērtējums.
3. Izglītojamajiem ar mācīšanās traucējumiem ir tiesības vienu reizi semestrī uzlabot vienu summatīvā darba vērtējumu katrā mācību priekšmetā, pirms tam vienojoties ar mācību priekšmeta pedagogu.

**VI. Noslēguma jautājumi**

1. **Nestandarta situācijās, kuras nav minētas šajā kārtībā, lēmumu par vērtēšanu ( vērtējumu) pēc konsultēšanās ar vērtēšanā iesaistītajiem pedagogiem pieņem skolas direktors, izdodot attiecīgu rīkojumu.**
2. Vērtēšanas kārtība akceptēta 2024.gada 30.augustā pedagoģiskas padomes sēdē un stājas spēkā 2024. gada 1. septembrī.
3. Grozījumus vērtēšanas kārtībā izdara, pamatojoties uz izmaiņām normatīvajos aktos vai skolas pedagoģiskās padomes lēmumu.
4. Atzīt par spēku zaudējušu 2022. gada 30.augusta skolēnu mācību sasniegumu vērtēšanas kārtību.

1. pielikums

Snieguma līmeņu apraksts 1. –3. klašu skolēnu mācību sasniegumu vērtēšanai

|  |  |  |  |  |  |
| --- | --- | --- | --- | --- | --- |
|  | Kritērijs | Sācis apgūt (S) | Turpina apgūt (T) | Apguvis (A) | Apguvis padziļināti (P) |
| 1. | Demonstrēto zināšanu, izpratnes, pamatprasmju mācību jomā, caurviju prasmju apjoms un kvalitāte | Skolēna sniegums (demonstrētās zināšanas, izpratne, pamatprasmes mācību jomā un caurviju prasmes) liecina, ka ir uzsākta plānotā sasniedzamā rezultāta apguve. | Skolēna sniegums (demonstrētās zināšanas, izpratne, pamatprasmes mācību jomā un caurviju prasmes) liecina, ka plānotais sasniedzamais rezultāts sasniegts daļēji un tas nav noturīgs. | Skolēna sniegums (demonstrētās zināšanas, izpratne, pamatprasmes mācību jomā un caurviju prasmes) liecina, ka plānotais sasniedzamais rezultāts sasniegts pilnībā un tas ir noturīgs. | Skolēna sniegums (demonstrētās zināšanas, izpratne, pamatprasmes mācību jomā un caurviju prasmes) liecina, ka plānotais sasniedzamais rezultāts sasniegts padziļināti un tas ir noturīgs. |
| 2. | Atbalsta nepieciešamība | Skolēnam nepieciešams atbalsts un regulāri pedagoga apstiprinājumi uzdevuma izpildei. | Skolēnam dažkārt nepieciešams pamudinājums, lai sekotu uzdevuma izpildei. | Skolēns uzdevumu izpilda patstāvīgi. | Skolēns uzdevumu izpilda patstāvīgi, spēj pamatot atbilstošās stratēģijas izvēli. |
| 3. | Spēja lietot apgūto tipveida vai nepazīstamā situācijā | Skolēns demonstrē sniegumu ar pedagoga atbalstu zināmā tipveida situācijā. | Skolēns demonstrē sniegumu pārsvarā patstāvīgi tipveida situācijā, atsevišķā gadījumā – arī mazāk zināmā situācijā, ja nepieciešams, izmanto atbalsta materiālus. | Skolēns demonstrē sniegumu gan zināmā tipveida situācijā, gan nepazīstamā situācijā. | Skolēns demonstrē sniegumu zināmā tipveida situācijā, nepazīstamā situācijā un starpdisciplinārā situācijā. |

1. pielikums

Snieguma līmeņu apraksts 4.–9. klašu skolēnu mācību sasniegumu vērtēšanai

|  |  |  |  |  |  |  |
| --- | --- | --- | --- | --- | --- | --- |
| 1. | Snieguma līmenis | Sācis apgūt | | Turpina apgūt | Apguvis | Apguvis padziļināti |
| 2. | Balles | 1–2 | 3–4 | 5–6 | 7–8 | 9–10 |
| 3. | Apguves procenti | 0–20 % | 21–40 % | 41–66 % | 67–86 % | 87–100 % |
| 4. | Kritēriji | | | | | |
| 4.1 | Demonstrēto zināšanu, izpratnes, prasmju mācību jomā un caurviju prasmju apjoms un kvalitāte | Skolēns, demonstrējot sniegumu, izmanto vienu atbilstošu ideju vai prasmi situācijā, kurā ir šaurs disciplinārs / mācību jomas konteksts. | | Skolēns, demonstrējot sniegumu, izmanto vairākas savstarpēji nesaistītas idejas vai prasmes šaurā disciplinārā / mācību jomas kontekstā. | Skolēns, demonstrējot sniegumu, kurā izmanto vairākas idejas vai prasmes, veido savstarpējas sakarības disciplinārā / mācību jomas kontekstā. | Skolēns, demonstrējot sniegumu, kurā izmanto vairākas atbilstošas idejas vai prasmes no dažādām disciplīnām / mācību jomām, veido savstarpējas sakarības un vispārina. |
| 4.2 | Atbalsta nepieciešamība | Skolēns, demonstrējot sniegumu, lieto doto vai jau zināmu paņēmienu ar pieejamo atbalstu. | | Skolēns, demonstrējot sniegumu, patstāvīgi lieto zināmu paņēmienu. | Skolēns, demonstrējot sniegumu, izvēlas un patstāvīgi lieto atbilstošu paņēmienu vai pierakstu. | Skolēns, demonstrējot sniegumu, izvēlas un patstāvīgi lieto atbilstošu paņēmienu un, ja nepieciešams, pielāgo to. |
| 4.3 | Spēja lietot apgūto tipveida un nepazīstamā situācijā | Skolēns demonstrē sniegumu zināmā tipveida situācijā. | | Skolēns demonstrē sniegumu gan zināmā tipveida situācijā, gan mazāk zināmā situācijā. | Skolēns demonstrē sniegumu gan zināmā tipveida situācijā, gan nepazīstamā situācijā. | Skolēns demonstrē sniegumu gan zināmā tipveida situācijā, gan nepazīstamā, gan starpdisciplinārā situācijā. |